ПРАВИЛА

за организацията на работата на Управителния съвет на Национален

фонд „Култура"

и устройството и дейността на Национален фонд „Култура"

ГЛАВА ПЪРВА. ОБЩИ ПОЛОЖЕНИЯ

Чл. 1. Тези правила уреждат организацията на работата на Управителния

съвет на Национален фонд „Култура" и устройството и дейността на Национален фонд „Култура" / НФК/.

Чл. 2. НФК е юридическо лице - второстепенен разпоредител с бюджет към министъра на културата, създадено по силата на чл. 24, ал. 1 и ал. 2 от Закона за закрила и развитие на културата.

Чл. 3. НФК е със седалище гр. София, бул. „Александър Стамболийски №

17.

Чл. 4. НФК подпомага развитието на културата, като набира, управлява и

разходва средства, предназначени за провеждане на националната политика в областта на културата съобразно краткосрочни цели за работата на НФК в рамките на една календарна година на базата на предварително дефинирани приоритетни области, към които да се насочва финансовото подпомагане.

Чл. 5. Средствата по НФК се набират от:

1. петдесет на сто от глобите по чл. 98в, ал. 4 и чл. 98в1, ал. 6 от Закона за

авторското право и сродните му права;

2. десет на сто от приходите от наеми, получавани от търговските дружества с държавно участие в областта на културата, като отчисленията се правят преди разделянето на наема между наемодателя и държавния бюджет;

3. сумите по чл. 33, изречение първо от Закона за авторското право и

сродните му права;

4. сумите по чл. 26, ал. 8, изречение второ от Закона за авторското право и

сродните му права;

5. петдесет на сто от глобите и имуществените санкции по чл. 54, 54а, 55,

56, 59, 60, чл. 61, ал. 2, чл. 61а и чл. 62, ал. 2 и 3 от Закона за административното регулиране на производството и търговията с оптични

дискове, матрици и други носители, съдържащи обекти на авторското право и сродните му права;

5б. петдесет на сто от глобите и имуществените санкции по чл. 7а, ал. 3 - 8

и чл. 7б от Закона за задължителното депозиране на печатни и други произведения и за обявяване на разпространителите и доставчиците на медийни услуги;

6. петдесет на сто от глобите и имуществените санкции по Закона за културното наследство;

7. санкциите по чл. 37 от Закона за закрила и развитие на културата;

8. десет на сто от договорената цена за наема на експонати – движими културни ценности, собственост на държавата, включени в изложби извън

страната;

9. сумите по чл. 33, ал. 4 от Закона за закрила и развитие на културата;

10. петдесет на сто от постъпленията от таксите по чл. 4, ал. 2, т. 4 от Закона за закрила и развитие на културата;

11. глобите по чл. 32 от Закона за народните читалища;

12. дарения, завещания и спонсорство от български и чуждестранни физически и юридически лица;

13. лихви по сметките на фонда;

14. субсидия, определена в Закона за държавния бюджет на Република България за съответната бюджетна година;

15. други източници, определени със закон или с акт на Министерския съвет.

Чл. 6. (1) Средствата от НФК се разходват за:

1. проекти и програми с национално, международно и общинско значение

за създаване, съхраняване и разпространение на произведения на изкуството и културата, както и за опазване и популяризиране на културно-историческото наследство;

2. научноизследователска дейност в областта на културата;

3. подпомагане на културни прояви и инициативи с национално и международно значение;

4. програми и проекти за разширяване на международната културна дейност;

5. програми и проекти за нови и експериментални форми на културна дейност;

6. програми и проекти за защита свободата на културни изяви на гражданите, в това число на етническите, религиозните и езиковите общности;

7. образователни програми и проекти в областта на културата, усъвършенстване и развитие на структурата и качеството на образованието в областта на изкуството и културата;

8. творчески стипендии за подпомагане на млади и на изтъкнати творци и

на други млади специалисти в областта на културата със срок до 2 години;

9. програми и проекти за проучване, опазване и популяризиране на културноисторическото наследство;

10. програми и проекти за запазване и развитие на културата на българските общности в чужбина;

11. програми и проекти за разширяване достъпа на деца и младежи до културни дейности;

12. награди за високи постижения в областта на културата;

13. програми и проекти за стимулиране на любителското изкуство;

14. програми и проекти за подпомагане дейността на читалищата;

15. програми и проекти за подпомагане на дейци на културата и изкуството, упражняващи свободни професии.

(2) Средствата от държавна субсидия се разпределят според определените

стратегически цели и приоритети по одобрените в началото на годината програми и съгласно решение на УС.

(3) Остатъкът от средствата по бюджетната сметка на НФК се разпределя

съгласно решение на УС след провеждане на конкурс за целеви субсидии за проекти с национално значение и съобразно обективната необходимост.

(4). Средствата, постъпили по сметката на НФК от други източници, се разпределят според определените стратегически цели и приоритети по

одобрените в началото на година програми съгласно решение на Управителния съвет.

(5) Средствата по НФК се предоставят след провеждане на конкурс при условия и по ред, определени в Наредба № Н-5 от 27.06.2007 г. за условията и реда за провеждане на конкурси за предоставяне на средства от Национален фонд "Култура", издадена от министъра на културата и настоящите правила.

ГЛАВА ВТОРА.

СТРАТЕГИЯ

Чл. 7. Стратегията на НФК има за цел да подпомогне развитието на културата в Република България, основавайки се на основните принципи на националната културна политика, а именно:

1. демократизъм на културната политика, свобода на художественото творчество и недопускане на цензура;

2. децентрализация в управлението и финансирането на културните дейности;

3. равнопоставеност на творците и на културните организации;

4. опазване и обогатяване на културно-историческото наследство, съхраняване на българския книжовен език, традиции и обичаи;

5. закрила на националната културна идентичност и културата на българските общности в чужбина;

6. насърчаване на културното многообразие при съхраняване единството на националната култура;

7. поощряване на културната индустрия и пазара на произведенията на изкуството и стимулиране на продуцентството в областта на културата;

8. откриване, подпомагане и обучение на млади таланти в областта на културата;

9. поощряване на дарителството, меценатството и спонсорството в областта на културата;

10. развитие и усъвършенстване на образованието в областта на изкуствата

и културата.

Чл. 8. (1) Целите, определени в стратегията на НФК, са заложени в предварително одобрени програми и се реализират чрез прилагането на два

инструмента - финансиране на творчески проекти в областта на културата и прилагане на стратегически дейности за информационно, техническо, финансово и експертно подпомагане развитието на културния сектор в цялост.

(2) В дългосрочен план НФК изработва стратегия за прилагане и развиване

на политики в областта на културата за 5-годишен период.

Чл. 9. За изпълнението на стратегията си НФК си сътрудничи с публични

институции и неправителствени организации, чиито мисии и цели, съответстват на тези на НФК.

ГЛАВА ТРЕТА. ОРГАНИ НА НАЦИОНАЛЕН ФОНД „КУЛТУРА"

Раздел I. Общи разпоредби

Чл. 10. Органи на НФК са управителният съвет и изпълнителният директор.

Раздел II. Управителен съвет

Чл. 11. Управителният съвет се състои от председател и 10 членове.

Чл. 12. Съставът на Управителния съвет се определя в съответствие с чл. 26 от Закона за развитие и закрила на културата.

Чл. 13. (1) Управителният съвет ръководи дейността на НФК, за целта приема:

1. правила за организация на работата си;

2. стратегия и програма за дейността на НФК;

3. решения за провеждане на конкурси за финансиране на културни

инициативи, целеви програми, творчески проекти и др.;

4. годишен доклад за дейността на НФК;

5. решение за избор и освобождаване на изпълнителен директор;

6. структура на администрацията на НФК;

7. ежегодно до края на месец март, програма за темите на конкурсите през

текущата календарна година, определя предмета на конкурсите за финансиране и приема решение за обявяване на конкурси за финансиране

от НФК;

8. ежегодно до 31 март, годишен доклад за дейността на НФК, който се

публикува на интернет страницата на НФК;

9. приема дарения и завещания или отказва такива, направени с неприемливи за него условия;

10. други решения, свързани с управлението на НФК.

(2) Управителният съвет заседава в присъствието на две трети от състава си. Решенията се вземат с мнозинство от повече от половината от общия брой на неговите членове.

(3) По изключение Управителният съвет може да заседава неприсъствено,

чрез технически средства за връзка. Решенията се вземат с мнозинство от

повече от половината от общия брой на неговите членове. В този случай протоколът от заседанието се предоставя по електронен път на членовете на Управителния съвет, които имат възможност в петдневен срок да представят бележки. Той се подписва от Председателя на Управителния съвет и се удостоверява за вярност от съставителя на протокола.

(4) Управителният съвет може да заседава и по искане на повече от половината негови членове. За свикване на заседание по инициатива на членовете на Управителния съвет се прави писмено предложение до председателя на Управителния съвет.

Чл. 14. Управителният съвет може да разпределя целеви средства за проекти с голямо национално значение в областта на културата, както и средства за стратегически дейности на НФК /информационни, аналитични и образователни дейности на НФК в съответствие със стратегията и целите

му, възнаграждения за аналитична и експертна дейност, вкл. по чл. 16 чл.

23, ал. 5 /. Размерът на посочените средства е до 30 % от годишния бюджет

на конкурсите за финансиране от НФК, освен ако в закон или акт на Министерския съвет е предвидено друго.

Чл. 15. (1) За заседанията на Управителния съвет задължително се води протокол, който се подписва от присъствалите на заседанието членове на

Управителния съвет. Протоколите и приложенията към тях се съхраняват от изпълнителния директор на НФК.

(2) Копие от протокола от заседанието се представя на министъра на културата в тридневен срок от неговото подписване.

Чл. 16. Освен ако в закон е предвидено друго, членовете на Управителния

съвет получават възнаграждение, което се определя със заповед на министъра на културата.Средствата се осигуряват от бюджета на НФК.

Чл. 17. (1) Председател на Управителния съвет е министърът на културата.

(2) Председателят на Управителния съвет:

1. свиква и ръководи заседанията на Управителния съвет;

2. сключва и прекратява трудовия договор с изпълнителния директор по

решение на Управителния съвет;

3. одобрява дневния ред на заседанията на Управителния съвет;

4. свиква редовните и извънредни заседания на Управителния съвет;

5. разрешава отпуските и командировките на изпълнителния директор.

Раздел III. Изпълнителен директор

Чл. 18. (1) Изпълнителният директор:

1. представлява НФК пред всички държавни и общински органи, пред

учреждения, организации, физически и юридически лица в страната и

чужбина;

2. осъществява оперативното ръководство на НФК, като организира, ръководи, контролира и отговаря за цялостната дейност на НФК;

3. контролира финансовата дейност и носи отговорност за законосъобразно, икономично, ефикасно и ефективно разходване на финансовите средства на НФК;

4. осигурява изпълнението на решенията на Управителния съвет;

5 . изготвя и внася в Управителния съвет годишния счетоводен отчет;

6. подготвя и внася в Управителния съвет годишен доклад за дейността на

НФК и осигурява публикуването му;

7. сключва договорите за предоставяне на средства от НФК;

8. упражнява контрол върху изпълнението на финансираните проекти;

9. при необходимост, сключва договори с експерти за подпомагане дейността на НФК;

10. изготвя тримесечни отчети за дейността на НФК, които представя на

министъра на културата в 10-дневен срок от приключване на съответния

период, както и годишен отчет за дейността на НФК, който представя в срок до 31 март на следващата година за приемане от Управителния съвет;

Чл. 19. Изпълнителният директор не може да бъде член на Управителния

съвет. Той участва в заседанията на управителния съвет със съвещателен

глас.

ГЛАВА ТРЕТА

ПРОВЕЖДАНЕ НА КОНКУРСИ ЗА ПРЕДОСТАВЯНЕ НА СРЕДСТВА ОТ

НАЦИОНАЛЕН ФОНД "КУЛТУРА"

Раздел I. Общи условия за организиране на конкурси

Чл. 20. (1) Конкурсите се обявяват въз основа на взето решение от Управителния съвет на НФК, в съответствие с темите, включени в приетата от него програма за текущата календарна година.

(2) Конкурсната документация се утвърждава с решението по ал.1 от Управителния съвет и съдържа: обява към кандидатите за участие в конкурса, насоки и методика за оценка за кандидатстване в конкурса, образци на документите за кандидатстване.

(3) С решението се определят и:

1. условията на конкурса;

2. общият размер на финансовите средства, с които ще бъдат подпомогнати кандидатстващите проекти;

3. срокът и мястото за подаване на документите;

4. специалните изисквания към участниците и кандидатстващите проекти.

(4) Управителният съвет на НФК може да взема решения за провеждане и на конкурси за целево финансово подпомагане на програми и проекти с голямо национално културно значение, невключени в приетата годишна програма.

(5 ) С решенията по ал. 1 и 4 Управителният съвет одобрява и формуляр за

участие в конкурса, който задължително съдържа:

1. вид на проекта;

2. кратко описание на условията за кандидатстване;

3. обща информация за проекта;

4. информация за кандидатстващо физическо или юридическо лице за предоставяне на средства от НФК;

5. бюджет на проекта:

а) обща стойност на проекта;

б) очаквана финансова подкрепа от НФК;

в) средства, осигурени от други източници, и собствени средства;

(6) Формулярът за участие в конкурса може да съдържа и допълнителни

изисквания, на които следва да отговарят проектите и кандидатстващите

физически и юридически лица.

(7) Управителният съвет на НФК може да взема решения за провеждане на

програма за предоставяне на творчески стипендии за подпомагане на млади и на изтъкнати творци и на други млади специалисти в областта на

културата. Конкурсната документация се утвърждава от Управителния съвет и включва обява към кандидатите за участие в програмата и образци

на документите за кандидатстване. С решението се определят и:

1. цели на програмата;

2. изисквания към кандидатите;

3. общ бюджет на програмата.

(8 ) С решенията по ал. 7 Управителният съвет одобрява и формуляр за участие в конкурса, който задължително съдържа:

1. информация за кандидата за предоставяне на стипендия от НФК;

2. информация относно творческата дейност на кандидата.

(9) Конкурсът се обявява от изпълнителния директор на НФК на интернет

страниците на Министерството на културата и НФК. Обявата съдържа всички данни от решението по ал. 1 и 7, като в нея се посочват и лице и телефон за контакти.

Раздел III. Условия и ред за кандидатстване

Чл. 21. (1) За получаване на средства от НФК могат да кандидатстват всички културни организации, включително и организации с нестопанска цел, както и културни дейци.

(2) За получаване на средства от НФК не могат да кандидатстват:

1. лица и организации, които са санкционирани по реда на чл. 37 от Закона

за закрила и развитие на културата;

2. лица и организации с неизпълнени договорни задължения към НФК;

3. проекти, които не са одобрени на предишни конкурси, организирани от

НФК;

4. лица и организации, дарители на НФК;

5. служители на НФК и членове на експертната комисия по чл. 7 от Наредба № Н-5 от 27.06.2007 г. за условията и реда за провеждане на конкурси за предоставяне на средства от Национален фонд "Култура";

6. лица и организации с два одобрени за финансиране проекта през същата

календарна година.

Чл.21а(1) Програма Дебюти се провежда в два кръга.

(2) за получаване на средства от по първи кръг на програма Дебюти

могат да кандидатстват:

а. всички културни организации;

б. културни дейци.

(3) В случаите на ал.2, т. “б“ във втори кръг одобреният проект може да бъде подаден от културна организация, свързана с осъществяването му.

Чл. 22. (1) За получаване на средства от НФК кандидатите представят

попълнен формуляр за участие в конкурса заедно с всички посочени приложения към него на адреса по седалището на НФК или чрез електронната платформа на интернет страницата на НФК. Когато документите са на чужд език, те се представят заедно със заверен превод на български език.

(2) Достъпът до образеца на формуляр и приложенията по ал. 1 става чрез

електронната платформа на интернет страницата на НФК. За целта кандидатите се регистрират електронно, като създават профил чрез посочване на парола за достъп до електронния портал за кандидатстване.

(3) Представяне на документи по ал. 1 чрез електронната платформа на интернет страницата на НФК става чрез създаден профил и посочване на парола за достъп до електронния портал за кандидатстване.

(4) Юридическите лица посочват във формуляра по ал. 1 единен идентификационен код и прилагат заверени копия на следните документи:

1. държавните и общинските организации - акта за създаване на културната

организация;

2. лицата, регистрирани по реда на Закона за юридическите лица с

нестопанска цел - съдебно решение за първоначална регистрация и

удостоверение за актуално състояние по съдебната регистрация;

3. чуждестранните лица, учредени в съответствие със законодателството на

държава - членка на Европейския съюз, или на друга държава от Европейското икономическо пространство и Швейцария – легализиран превод на документа, издаден от компетентен орган в държавата на тяхното учредяване, удостоверяващ, че те имат право да осъществяват дейност в сферата на културата.

(4) Физическите лица прилагат към формуляра по ал. 1 заверено копие от

документ за самоличност.

(5 ) При подаването на формуляра по ал. 1 лицата представят и:

1. декларация, че кандидатстващият проект не е подкрепен с финансови

средства по реда на чл. 14, ал. 2, т. 1 от Закона за закрила и развитие на

културата;

2. доказателства за осигуряване на 20 на сто от общия бюджет - за проекти

с очаквана финансова подкрепа над 15 000 лв. , с изключение на проектите по Едногодишна програма за подкрепа на професионални организации в областта на изкуствата, които предоставят доказателства за собствен принос съобразно условията на програмата;

3. доказателства за осигуряване на сумата от общия бюджет, надвишаваща

очакваната финансова подкрепа - за проекти с очаквана финансова подкрепа под 15 000 лв.

Раздел IV. Провеждане на конкурса

Чл. 23. (1) Конкурсът се провежда от експертна комисия, която се състои от нечетен брой членове, творци и експерти в съответното културно направление. В състава на комисията при нужда се включва финансист и лице с юридическо образование.

(2) Критериите за избор на членове на експертната комисия и поименния й

състав се определя с решение на управителния съвет.

(3) Членовете на експертната комисия представят декларация, че нямат търговски, финансов или друг делови интерес от осъществяването на

проектите.

(4) Членовете на експертните комисии нямат право да предоставят информация за разглежданите проекти и решенията на комисията, за което

попълват декларация.

(5) За участие в работата на комисията експертите получават възнаграждение въз основа на сключен договор с изпълнителния директор

на НФК.

Чл. 24. (1) Експертната комисия:

1. разглежда и оценява постъпилите проекти по критериите в чл. 8, ал. 2 от

Наредба № Н-5 от 27 юни 2007 г. за условията и реда за провеждане на

конкурси за предоставяне на средства от Национален фонд „Култура" на

Министъра на културата, допълнителните критерии за оценка на проектите, свързани с темата на конкурса за финансово подпомагане и по точкова система за оценяване, одобрени от УС преди обявяването му;

2. предлага размера на средствата от НФК, с които да бъде подпомогнат

всеки одобрен за финансиране от нея проект.

3. предоставя експертно становище при предложение за изменение на договор, сключен в рамките на съответния конкурс за финансово подпомагане.

(2) Проектите, които кандидатстват за получаване на средства от НФК, се

оценяват от експертната комисия съобразно:

1. художествения и естетическия им потенциал в контекста на европейското

културно разнообразие;

2. техния потенциал за утвърждаване и развитие на уникалността и

автентичността на българската култура и изкуство;

3. икономическата обоснованост на предлагания бюджет.

(3) Управителният съвет утвърждава и допълнителни критерии за оценка на проектите, свързани с темата на конкурса. Допълнителните критерии се

обявяват едновременно с обявяването на конкурса.

Чл. 25. (1) Заседанието на комисията е редовно, ако присъстват всички нейни членове.

(2) Решенията се вземат с мнозинство от повече от половината от всички

членове.

(3) За работата си експертната комисия съставя протокол в електронен вид

и съдържа:

а) одобрени за финансиране проекти с предложен размер на средства за подпомагане от НФК;

б) непредложени за финансово подпомагане проекти поради надвишаване

на общия размер на средствата по чл. 4, ал. 1, т. 2 от Наредбата;

в) неодобрени за финансиране проекти;

г) мотивите за решенията на комисията.

Чл. 26. (1) По решение на Управителния съвет на НФК конкурсът по чл. 20, ал. 4 и оценката на кандидатите по чл. 20, ал. 7 от настоящите правила може да се проведат от него.

(2) В случаите на чл. 20, ал. 4 Управителният съвет на НФК разглежда и оценява постъпилите проекти съобразно критериите на чл. 8, ал. 2 от Наредбата и с решение определя спечелилите конкурса проекти и размера

на средствата от НФК по всеки от тях.

(3) В случаите на чл. 20, ал. 7 Управителният съвет на НФК разглежда и

оценява постъпилите кандидатури в съответствие с изискванията на програмата.

Раздел V

Осъществяване на финансовото подпомагане

Чл. 27. Въз основа на протокола по чл. 25, ал. 3 от настоящите правила Управителният съвет с решение определя спечелилите конкурса проекти и

размера на средства от НФК по всеки от тях.

Чл. 28. Решението по чл. 26, ал. 3 и 27от настоящите правила се обявява на

интернет страниците на Министерството на културата и НФК.

Чл. 29. (1) Договорите с кандидатите, спечелили конкурса, се сключват

между физическото лице/лицето, официално представляващо организацията или лице, упълномощено да подпише договора за финансово

подпомагане и Изпълнителния директор на НФК, въз основа на решение на Управителния съвет в двуседмичен срок от съобщаването на резултата от конкурса.

(2)В договора се уреждат условията за финансово подпомагане, целесъобразното разходване на предоставените финансови средства от НФК и тяхното отчитане.

(З)Одобреният проект е неразделна част от сключения договор.

(4) В случаите по чл. 20, ал. 7 въз основа на решение на Управителния съвет между избраните кандидати и Изпълнителния директор на НФК се сключва договор за предоставяне на стипендията в двуседмичен срок от съобщаването на резултата.

Чл. 30. В случай, че кандидат, спечелил конкурса, не се яви за сключване на договор или не представи необходимите документи в срока по чл. 29, ал. 1 и 4 от настоящите правила, Изпълнителният директор сключва договор със следващия по ред кандидат, непредложен за финансово подпомагане поради надвишаване на общия размер на финансовите средства.

Чл. 31. При постъпване в НФК на предложение за изменение на договор, Изпълнителният директор изисква становище от експертната комисия, назначена по съответния конкурс за финансово подпомагане и го предоставя за одобрение на Управителния съвет. Решението на УС се изпълнява от Изпълнителния директор.

Чл. 32. (1) Лицата, получили средства по реда на Наредба № Н-5 от 27.06.2007 г. за условията и реда за провеждане на конкурси за предоставяне на средства от Национален фонд "Култура", отчитат и доказват целесъобразността на разходваните средства пред НФК.

(2) За отчитане разходването на предоставените им средства се изготвят и

представят финансови отчети в съответствие с изискванията на счетоводното законодателство и в сроковете, определени в договора за финансово подпомагане и съдържателен отчет за изпълнението на проекта.

(3) Лицата, които разходват получените от НФК средства не по предназначение, ги възстановяват в пълен размер заедно с лихва, равна на

основния лихвен процент на Българската народна банка, увеличен с 10

пункта.

Чл. 33. (1) Проектите, получили финансово подпомагане ще се смятат за

успешно приключени след отчитане и доказване целесъобразността на разходваните средства пред НФК.

(2) За доказване на реално извършени разходи, пряко свързани с изпълнението на проекта се представят копия от официалните разходооправдателни документи,подписани и с печат „вярно с оригинала",

изготвени по съответния ред, съгласно действащия Закон за счетоводство.

(3) За доказване на съдържателното изпълнение на проекта се представят

снимков материал, рекламни и други продукти, доказващи изпълнението на дейностите по осъществяването му в електронен вид.

(4) В случай на искане от страна на НФК бенефициентите се задължават да

оказват съдействие за сверяване на копията с оригиналите на разходооправдателните и отчетни документи.

Чл. 34. Контролът върху изпълнението и отчитането на финансираните от НФК проекти се осъществява от Изпълнителния директор.

Раздел VI.

Правила за предотвратяване конфликт на интереси

Чл. 35. Непосредствено след стартиране работата на експертната комисия по съответната процедура и след като се запознаят със списъка на получените по процедурата проектни предложения, всички членове на комисията подписват Декларация за липса на конфликт на интереси.

Чл. 36. Конфликт на интереси е налице, когато безпристрастното и обективноизпълнение на функциите на което и да е лице, е компрометирано поради причини, свързани със семейството, емоционалния живот, политическата или националната принадлежност, икономически интереси или други общи интереси, които то има с друго лице, съгласно чл. 57 и чл. 91 от Регламент 966/2012 на Европейския

Парламент и на Съвета от 25 октомври 2012 относно финансовите правила,

приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета1605/ 2002 г.

ЗАКЛЮЧИТЕЛНА РАЗПОРЕДБА

Тези правила са изработени на основание чл. 27, ал. 1, т. 1 от Закона за

закрила и развитие на културата и са приети от Управителния съвет на

Национален фонд „Култура“.